กระทรวงวัฒนธรรม จัดมหกรรมนาฏดนตรี เปิดตำนานการแสดงลิเก ช่วยเหลือศิลปินพื้นบ้าน
นายอิทธิพล คุณปลื้ม รัฐมนตรีว่าการกระทรวงวัฒนธรรม เปิดเผยว่า จากสถานการณ์การแพร่ระบาดของโรคโควิด-19 ส่งผลให้ศิลปินพื้นบ้านและเครือข่ายทางวัฒนธรรมทุกสาขาได้รับผลกระทบอย่างหนัก กระทรวงวัฒนธรรมจึงเร่งจัดแผนฟื้นฟูและมาตรการช่วยเหลือและเยียวยาแก่ศิลปินในด้านต่างๆ เช่น การเผยแพร่ผลงานการแสดงผ่านเพจและช่องยูทูปสถานีวัฒนธรรม กรมส่งเสริมวัฒนธรรม โครงการถ่ายทอดงานวัฒนธรรมในสถานศึกษา รวมถึงการจัดมหกรรมวัฒนธรรมแห่งชาติ  ล่าสุด ร่วมกับจังหวัดพระนครศรีอยุธยา สมาคมลิเกประเทศไทย และเครือข่ายทางวัฒนธรรม จัดงานมหกรรมนาฏดนตรี  เปิดตำนานการแสดงลิเกภาคกลางขึ้นตั้งแต่บัดนี้ไปจนถึงวันที่ 3 เมษายน 2565 ณ วัดมหาธาตุ อุทยานประวัติศาสตร์พระนครศรีอยุธยา จังหวัดพระนครศรีอยุธยา เพื่อส่งเสริมการจ้างงานคณะลิเก  ภายในงาน จัดพิธีไหว้ครูลิเก นิทรรศการเผยแพร่องค์ความรู้การแสดงลิเก การแสดงของคณะลิเก 12 คณะ เช่น คณะศรราม น้ำเพชร คณะรวมดาวสิงห์บุรี  การแสดงศิลปวัฒนธรรมพื้นบ้านภาคกลาง การสาธิต ภูมิปัญญาทางวัฒนธรรมและการจำหน่ายผลิตภัณฑ์ทางวัฒนธรรม ซึ่งการจัดงานกำหนดให้มีมาตรการป้องกันโควิด-19 อย่างเคร่งครัด ตั้งเป้าหมายให้เกิดการส่งเสริมการจ้างานให้แก่ศิลปินได้กลับมาแสดงอีกครั้ง ขณะที่ ผู้ประกอบการด้านวัฒนธรรมและชุมชนท้องถิ่น ได้มีรายได้จากการจำหน่ายสินค้า  สำหรับในเดือนเมษายนนี้ กระทรวงวัฒนธรรมยังเตรียมจัดงานใต้ร่มพระบารมี 240 ปีกรุงรัตนโกสินทร์  น้อมรำลึกในพระมหากรุณาธิคุณพระมหากษัตริย์ไทยแห่งราชวงศ์จักรี ฟื้นฟูการท่องเที่ยวรอบเกาะรัตนโกสินทร์ระหว่างวันที่ 20 – 24 เมษายนอีกด้วย